open-index/open-wikipedia-markdown huggingface dataset:
Løvskogmåler

**Løvskogmåler** (*Campaea margaritata*) er en sommerfugl i gruppen av de egentlige målere  (Geometridae). Denne blekgrønne arten er vanlig over hele Sør-Norge.

## Utseende
En middelsstor (vingespenn 30 – 54&nbsp;mm), ganske slank måler. Som nyklekt er den blekgrønn, men fargen blekner ganske fort til gulaktig hvitt, særlig etter at måleren er død. Det kan ligne på noen av artene i underfamilien bladmålere (Geometrinae), men er ikke i nær slekt med disse. Antennene er fjærformede hos hannen, trådformede hos hunnen. Forvingen har to lyse tverrbånd, bakvingen bare ett. Bakvingens bakhjørne er trukket ut til en kort stjert. Larven er lang og slank, gråbrun.

## Levevis
Arten er vanlig i løvskog, hager og parker. Larvene kan leve på mange ulike busker og løvtrær. De voksne målerne flyr om natten, men skremmes lett ut også om dagen. De flyr fra juni til august, men enkelte eksemplaren kan observeres så sent som slutten av oktober. Arten overvintrer som larve.

## Utbredelse
Vanlig over nesten hele Europa, forekommer også i Nord-Afrika og Det nære østen. I Norge er den vanlig nord til Nordland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Juan Mata

**Juan Manuel Mata García** (født 28. april 1988) er en spansk fotballspiller som fra den 1. februar 2024 er klubbløs.

Han spiller hovedsakelig som offensiv midtbane, men kan også spille ving.

Som ung spilte han for s ungdomslag og så deres reservelag, Real Madrid Castilla som spiller i spansk andredivisjon. Han spilte flere sesonger for  før han gikk til . Han ble kåret til årets spiller for Chelsea i både 2011/12- og 2012/13-sesongen. Etter at José Mourinho tok over som manager i klubben før 2013/2014-sesongen fikk han mindre spilletid.

Den 24. januar 2014 ble det bekreftet at Chelsea og Manchester United var blitt enige om overgangssummen 37,1 millioner britiske pund for Mata. Dagen etter gjennomgikk han medisinsk test og ble enig om de personlige betingelsene og sent samme kveld signerte Juan Mata for de røde djevlene.

## Meritter
### Valencia
*Copa del Rey: 2007–08

### Chelsea
*FA-cupen: 2011/12
*Mesterligaen: 2012 
*Europaligaen: 2013

### Manchester United
*FA-cupen: 2015/16
*Ligacupen: (1) 2017
* Europaligaen: (1) 2016/17
*FA Community Shield: (1) 2016

### Landslag
*Verdensmester: 2010
*Europamester: 2012
*FIFA Confederations Cup: Finalist 2013,  3.-plass 2009

#### Spania U21
*Europamester U21: 2011

#### Spania U19
*Europamester U19: 2006

## Referanser


## Eksterne lenker
* 
*  Profil  på www.premierleague.com
*  Profil på www.chelseafc.com
*  Profil på espnfc.com/player/
*
Smal skumringsmåler

**Smal skumringsmåler** (*Plagodis dolabraria*) er en sommerfugl i gruppen av de egentlige målere  (Geometridae). Den er lett å kjenne igjen på at forvingene har mange rette, brune, smale tverrstriper som kan få den til å se "brent" ut. I Norge forekommer den på Sørlandet og Østlandet.

## Utseende
En middelsstor (vingespenn 28 – 32&nbsp;mm), slank, gulbrun måler. Antennene er fjærformede hos hannen, trådformede hos hunnen. Forvingene er forholdsvis smale, gulbrune med mange smale, rette, brune tverrstriper, dessuten vanligvis med et noe diffust, bredt, brunt tverrbånd i den ytre delen. Bakvingen har en stor, diffus, mørk flekk bakerst ved innerkanten. Larven er brun og knudrete og ligner sterkt på en avbrukket kvist.

## Levevis
Arten lever først og fremst i løvskog. Larvene lever på ulike løvtrær, blant andre eik (*Quercus* spp.), lind (*Tilia* spp.), bjørk (*Betula* spp.) og selje (*Salix caprea*). De voksne sommerfuglene flyr i skumringen og om natten i mai – juni, hannene, men ikke hunnene kommer gjerne til lys. Forvingenes farge gir utmerket kamuflasje når den sitter på trestammer om dagen.

## Utbredelse
Arten finnes i det meste av Europa og i alle fall så langt øst som Kasakhstan. I Norge er den funnet langs kysten vest til Vest-Agder.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* Bilde av larven, fra Kimmo's Lep site
Smalvingemåler

**Smalvingemåler** (*Pachycnemia hippocastanaria*) er en sommerfugl i gruppen av de egentlige målere  (Geometridae). Denne grå arten kan kjennes på at forvingene er uvanlig smale sammenlignet med de fleste større målere. Den har en litt uvanlig utbredelse i Norge i og med at den nesten bare forekommer på Vestlandet.

## Utseende
En middelsstor (vingespenn 28 – 32&nbsp;mm), slank, grå måler som lett kan kjennes på at forvingene er uvanlig smale. Antennene er trådformede hos begge kjønn. Forvingen er avrundet trekantet og grå. Den midtre delen er gjerne noe mørkere enn resten av vingen, og deler av vingeårene er vanligvis mørke, men hele vingen kan også være jevnt grå. Bakvingen er gråhvit med et smalt, grått tverrbånd. Larven er slank, lysbrun, med en hvit sidestripe og hvite flekker på siden av ryggen.

## Levevis
Denne arten er knyttet til kystlynghei, der larvene lever på røsslyng (*Calluna vulgaris*). Av en ukjent grunn tyder både det latinske artsnavnet *hippocastanaria* og det engelske navnet på arten, "horse chestnut", på at arten lever på hestekastanje, men det er ingenting som tyder på at dette stemmer. De voksne målerne flyr om natten i april – mai. Fra Sør-England og sørover kan man treffe på dem året rundt.

## Utbredelse
Arten finnes i Mellom- og Nord-Europa, også i Storbritannia, men den er sjelden i mesteparten av utbredelsesområdet. I Norge er den funnet langs kysten fra Aust-Agder i sør til Sogn og Fjordane i nord, noe som avspeiler at den er knyttet til kystlynghei og kanskje også at den unngår lave vintertemperaturer.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* Bilde av larven, fra Kimmo's Lep site
Seljebrannmåler

**Seljebrannmåler** (*Epione repandaria*) er en sommerfugl i gruppen av de egentlige målere  (Geometridae). Den kan kjennes på de tofargede vingene, og kan skilles fra den nærtstående arten ospebrannmåler (*Epione vespertaria*) på de spissvinklede vingespissene.

## Utseende
En middelsstor (vingespenn 25 – 30&nbsp;mm), slank, mest brunoransje måler. Antennene er smalt fjærformede hos hannen, trådformede hos hunnen. Vingene er brunoransje ut til det ytterste tverrbåndet, rødaktig grå utenfor dette. Forvingen har markerte, spissvinklede vingespisser og er litt innbuktet bak disse. Ytterkanten er helt jevn uten bølging. Ved roten har den en V-formet, svart tverrstripe. Nær fremkanten omtrent midt i vingen er det en liten, svart flekk, og omtrent to tredjedeler ute i vingen er det et skrått, i midten utbuktet, svart tverrbånd som fortsetter på bakvingen. Utenfor dette tverrbåndet er vingen gråaktig. Larven er gråbrun, litt knudrete og ligner sterkt på en avbrukket kvist. Litt foran midten har den to små, svarte vorter på ryggen.
## Levevis
Denne arten er knyttet til fuktig løvskog, også sumpskog. Larvene lever mest på selje (*Salix caprea*), men de kan også finnes på or, osp, slåpetorn og andre busker. De voksne målerne flyr om natten i juli – september og kommer gjerne til lys. Overvintringen skjer som egg.
## Utbredelse
Seljebrannmåleren finnes i Europa. I Norge er den funnet nord til Nord-Trøndelag, men den ser ut til å mangle på Vestlandet.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* Bilde av larven, fra Kimmo's Lep site
Løvflikmåler

**Løvflikmåler** (*Ennomos autumnaria*) er en sommerfugl i gruppen av de egentlige målere  (Geometridae). Denne store, guloransje arten finnes bare på den sørlige delen av Østlandet i Norge.

## Utseende
En ganske stor (vingespenn 40 – 50 mm) og kraftig, gul eller oransje måler med flikete vinger. Antennene er fjærformede hos hannen, trådformede hos hunnen. Kroppen er kledt med gule hår. Begge vingepar er blekgule til oransje, oversådd med små, uregelmessige, brune flekker. Forvingen har to, mer eller mindre tydelige, brune, skrå tverrbånd. Larven er lang og tynn, brun og noe knudrete, og ligner sterkt på en død kvist. Den har spredte, korte, utstående hår.

## Levevis
Denne arten lever i løvskog. Larvene kan finnes på mange ulike løvtrær og busker. De voksne målerne flyr i august – september og kommer gjerne til lys.

## Utbredelse
Løvflikmåler forekommer i Europa og videre østover til Kina. I Norge er den bare funnet i den sørligste delen av Østlandet, vest til Vestfold og nord til det sørlige Hedmark.

## Referanser




## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Bøkeflikmåler

**Bøkeflikmåler** (*Ennomos quercinaria*) er en sommerfugl i gruppen av de egentlige målere  (Geometridae). Denne oransje arten er bare funnet i Østfold, Vestfold og ytre Telemark i Norge.

## Utseende
En middelsstor til ganske stor (vingespenn 35 – 50 mm), kraftig, gul måler med flikete vinger. Antennene er fjærformede hos hannen, trådformede hos hunnen. Kroppen er kledt med gule hår. Begge vingepar er markert flikete, gule med spredte, grå skjell. Forvingen har to brune tverrlinjer, formen på disse er karakteristisk for arten: den indre tverrlinjen er sterkt, jevnt krummet, mens den ytre har en markert knekk nær fremkanten. Området langs ytterkanten av den ytre tverrlinjen er ofte noe mørkere enn resten av vingen. Larven er lang og tynn, brun og knudrete.  

## Levevis
Arten lever i løvskog, hager og parker. Larvene finnes på eik (*Quercus* spp.), bøk (*Fagus sylvatica*) og andre løvtrær. De voksne sommerfuglene flyr om natten i august – september og kommer gjerne til lys.

## Utbredelse
Bøkeflikmåleren lever i Europa. I Norge ble den først registrert på Tjøme i 1969 og den er  bare funnet på noen få lokaliteter i Østfold, Vestfold og ytre Telemark. 

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Askeflikmåler

**Askeflikmåler** (*Ennomos fuscantaria*) er en sommerfugl i gruppen av de egentlige målere  (Geometridae). Den kan som oftest skilles fra andre flikmålere på den mørkere fargen. I Norge forekommer den nord til Hordaland.

## Utseende
En middelsstor (vingespenn 35 – 40&nbsp;mm), kraftig måler med flikete vinger. Fargen kan variere en del, men er som oftest nærmere brun enn gul, i motsetning til de andre norske flikmålerne (*[[Ennomos]]* spp.). Den ligner mest på oreflikmåleren (**[[Ennomos alniaria]]**), men skilles lett fra denne på at kroppshårene er brungule, ikke sitrongule. Antennene er fjærformed hos hannen, trådformede hos hunnen. Kroppen er kledt med brungule til lysbrune hår. Vingene er brunoransje til oransjebrune, på lyse individer med spredte, brune skjell i den ytre delen. Forvingen har to brune tverrstriper, den innerste er buet og den ytterste skrå og nokså rett. Bakvingen har en tynn, brun tverrstripe. Larven er grønngul, lang og tynn med tre par rødbrune vorter på ryggen.

## Levevis
Askeflikmåleren finnes i løvskog og skogkanter med innslag av ask (*Fraxinus excelsior*), som er larvenes næringsplante. De voksne målerne flyr om natten i juli – oktober og kommer gjerne til lys. Den overvintrer som egg.

## Utbredelse
Arten finnes i Europa. I Norge er den funnet langs kysten nord til Hordaland, men den er ikke vanlig.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Eikeflikmåler

**Eikeflikmåler** (*Ennomos erosaria*) er en sommerfugl i gruppen av de egentlige målere  (Geometridae). Den kan kjennes fra flere lignende arter på de sterkt tannede vingene og den bleke fargen.

## Utseende
En middelsstor (vingespenn 30 – 40&nbsp;mm), kraftig, blekgul måler med sterkt flikete vinger. Den skiller seg fra de andre nordiske flikmålerne på at vingene er sterkere flikete og blekere på farge. Antennene er fjærformede hos hannen, trådformede hos hunnen. Kroppen er gulbrun. Vingene er blekt brungule, forvingen har to brune tverrstriper som er nesten parallelle. Bakvingen er uten tverrstripe. Larven er lang og tynn, brungrå med noen vorter på oversiden, og ligner sterkt på en død kvist.

## Levevis
Eikeflikmåleren lever i løvskog. Larvenes viktigste næringsplante er eik (*Quercus* spp.), men de kan også finnes på bjørk, lind og bøk. De voksne målerne flyr om natten i juli – oktober og kommer gjerne til lys.

## Utbredelse
Eikeflikmåleren finnes i Europa. I Norge er den funnet nord til Hordaland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Flikmånemåler

**Flikmånemåler** (***Selenia lunularia***) er en sommerfugl i gruppen av de egentlige målere  (Geometridae). Den hører til slekten månemålere (*Selenia*). I Norge er den funnet spredt i Sør-Norge nord til Sogn og Fjordane.

## Utseende
En middelsstor (vingespenn 30 – 40&nbsp;mm), middels kraftig, gråbrun til brunrød måler med sterkt flikete vinger. Den kan skilles fra de andre månemålerne (slekten *[[Selenia]]*) på at bakvingen er sterkere fliket og på at vingene har en halvmåneformet, sølvfarget, tverrstilt flekk. Antennene er smalt fjærformede hos hannen, trådformede hos hunnen. Kroppen er kledt med korte, brune hår. **Vingene** er flikete, spesielt har bakvingen et dypt innhakk. **Forvingen** har to smale, mørke tverrstriper, den innerste er buet og den ytterste er nesten helt rett. Området innenfor den ytterste tverrstripen er brungult til brunrødt, området utenfor denne stripen blekt gråbrunt. Nær fremkanten av vingen, litt innenfor den ytre tverrstripen er det en tverrstilt, sølvfarget, halvmåne- eller 3-tallsformet flekk. Vingespissen er rødbrun.

**Bakvingen** har en, ofte utydelig, mørk tverrstripe som tilsvarer den ytre tverrstripen på forvingen. Fargeforskjellen mellom områdene utenfor og innenfor denne stripen er ofte mindre markert enn på forvingen. Også bakvingen har en tverrstilt, sølvfarget flekk. Vingenes underside er mønstret som oversiden, men fargene er klarere og kontrastene større. Larven er brun og knudrete, og ligner en død kvist.

## Levevis
Flikmånemåleren finnes i løvskog og buskmark. Larvene lever på eik (*Quercus* spp.), bjørk (*Betula* spp.), roser (*Rosa* spp.) og ask (*Fraxinus excelsior*), trolig også på andre løvtrær. De voksne sommerfuglene flyr om natten i mai – juni og kommer gjerne til lys.

## Utbredelse
Denne arten finnes i Europa. I Norge er den funnet her og der nord til Sogn og Fjordane, men den er ikke særlig vanlig.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
Garzê

:*[[Garzê (Garzê)|Garzê]] er også ett av fylkene i nedennevnte prefektur.*

**Garzê** (kinesisk: 甘孜; pinyin: *Gānzī*; tibetansk: དཀར་མཛེས; Wylie: *dkar mdzes*) er et autonomt prefektur for tibetanere, ligger nordøst i den kinesiske provins Sichuan og er i den tibetanske kulturregion Kham.  Garzê har et areal på 151&nbsp;078 km².

Tibetanere utgjør 77,8 prosent av befolkningen. Ved folketellingen i 2000 hadde Garzê 897&nbsp;239 innbyggere (folketetthet: 5,94 innb./km²).

Prefekturet grenser i vest til Jinsha Jiang, som det øvre løpet av Kinas største elv, Yangtze, heter. På vestsiden av elven begynner den autonome region Tibet.

## Historie
Garze var tradisjonelt av den tibetanske region Kham. Under Republikken Kina (1911–1949) ble området nominelt del av provinsen Xikang. I 1930 invaderte en tibetansk hær Garze og erobret området uten å møte særlig motstand. Men i 1932 måtte de tibetanske styrkene trekke seg ut etter å ha lidt nederlag annetsteds mot krigsherren over Qinghai, Ma Bufang. Den kinesiske krigsherren Liu Wenhui overtok så Garze, og inngikk en avtale med tibetanerne som formaliserte hans overherredømme over områdene øst for elven Jinsha Jiang, det vil si det østlige Kham. I 1950, etter at Kuomintang var blitt beseiret av Folkets frigjøringshær, kom området inn under Folkerepublikken Kina. Det østlige Xikang ble innlemmet i Sichuan i 1955, der Garze ble et autonomt prefektur.

## Administrative enheter
Det autonome prefektur Garzê har jurisdiksjon over 18 fylker (县 *xiàn*).

## Etnisk befolkningssammensetning (2000)

Ved folketellingen i 2000 hadde Garzê 897&nbsp;239 innbyggere (folketetthet: 5,94 innb./km²).
Ospebrannmåler

**Ospebrannmåler** (*Epione vespertaria*) er en sommerfugl i gruppen av de egentlige målere  (Geometridae). Denne arten ligner på seljebrannmåler (*Epione repandaria*), men er noe mer fargerik og litt forskjellig i vingenes tegninger.

## Utseende
En middelsstor (vingespenn 25 – 30&nbsp;mm), slank måler. Hannens antenner er fjærformede, hunnens trådformede. **Forvingen**es spisser er omtrent rettvinklede og vingenes ytterkant er ikke innbuktet bak vingespissen, den er også svakt bølgete i motsetning til hos seljebrannmåleren. Den innerste delen av begge vingepar er oransje med tallrike rødbrune tverrflekker hos hannen, blekt gul hos hunnen. Vingeårene er brune og markerte. Nær roten har forvingen en U-formet (ikke V-formet som hos seljebrannmåleren), svart tverrstripe. Den mangler en svart flekk midt i vingen. I den ytre delen av begge vingepar er det en mørk tverrstripe som går omtrent parallelt med ytterkanten (ikke skrå i forvingen), denne er vinklet (ikke rundt som hos seljebrannmåleren) utbuktet i midten. Området utenfor denne tverrstripen er mer eller mindre rødfiolett. **Bakvingen** er smalt og ganske dypt innbuktet ved bakhjørnet (bredt og grunt hos seljebrannmåleren). Larven er rødaktig grå, slank og kvistlignende, med det femte kroppsleddet litt tykkere enn de omkringliggende og med to små, svarte vorter på ryggen.

## Levevis
Denne arten har larver som går på osp (*Populus tremula*), av og til også på selje og vier (*Salix* spp.), or og andre løvtrær. Den trenger småbusker eller rotskudd som er omtrent én meter høye. I Storbritannia, der arten er meget sjelden og utryddingstruet, prøver man å bevare den ved planmessig hogst av ospetrær som medfører at det stadig kommer opp nye rotskudd.

## Utbredelse
Arten forekommer i det meste av Europa (men er sjelden mange steder) og videre østover til Amur. I Norge finnes den nord til det sørlige Nordland, men den er sjelden på Vestlandet.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* Bilde av larven, fra Kimmo's Lep site 
* Bilde av den voksne måleren
Eikefrostmåler

**Eikefrostmåler** (*Agriopis leucophaearia*) er en sommerfugl i gruppen av de egentlige målere  (Geometridae). Den finnes bare i det sørligste Norge, nord til ytre Telemark og Rogaland, der den er en av de aller første sommerfuglene som flyr om våren. Den skiller seg fra de andre norske artene i slekten *[[Agriopis]]* ved at fargen er gråbrun, ikke det minste gulaktig, ellers er den svært variabel. Hunnen er vingeløs.

## Utseende
**Hannen** er en middelsstor (vingespenn 28 – 34&nbsp;mm), slank, lyst gråbrun måler med store vinger. Antennene er smalt fjærformede. Forvingen er avrundt trekantet, gråbrun uten antydning til gulfarge. den har tre mer eller mindre tydelige, mørke tverrbånd, de to ytterste av disse er sterkt bølgete og flyter gjerne sammen bakerst i vingen. Nær ytterkanten er det en kort, svart lengdestrek. Den har ikke mørke flekker langs forvingens ytterkant. **Hunnen** er spoleformet, vingestumpene er knapt synlige. Den er korthåret og har middels lange bein. Antennene er trådformede og vel halvparten så lange som kroppen.

(MHNT) Agriopis leucophaearia - Sainte foy d'aigrefeuille Haute-Garonne France - Male dorsal.jpg|♂  
(MHNT) Agriopis leucophaearia - Sainte foy d'aigrefeuille Haute-Garonne France - Male ventral.jpg|♂ △


## Levevis
Eikefrostmåleren lever i løvskoger med eik, som er larvenes viktigste næringsplante. Hannene flyr om natten, alt i februar – mars og er dermed blant de første sommerfuglene som er på vingene on våren, noe som gjenspeiles i artens engelske navn "the Spring Usher". Hunnene holder seg mest i ro og sender ut feromoner som tilrekker hannene.

## Utbredelse
Eikefrostmåleren finnes i Europa, men ikke lengst i nord. I Norge finnes den bare sør for en linje fra ytre Telemark til Rogaland. I motsetning til de andre frostmålerne er den regnet som en sjelden og muligens truet art i Norge.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* Norges sommerfugler – Et norskspråklig nettsted om  norske sommerfugler.
Batang

**Batang** kan være

* Byen Batang (Jawa Tengah) i provinsen Jawa Tengah i Indonesia, 
* Fylket Batang i det autonome prefekturet Garzê i provinsen Sichuan i Kina.
Ribbemåler

**Ribbemåler** (*Siona lineata*) er en sommerfugl i gruppen av de egentlige målere  (Geometridae). Denne meget karakteristiske arten er hvit med svarte vingeårer. Den er en truet art i mye av Europa, men er relativt vanlig på det sørlige Østlandet i Norge.

## Utseende
En middelsstor (vingespenn 35 – 40&nbsp;mm), slank, snøhvit måler. Antennene er svarte, kroppen kledt med hvite hår. Vingene er forholdsvis tynt skjellkledte og noe gjennomsiktige. Vingeårene er mørke, på undersiden har vingene et mørkt tverrbånd, ellers er den helt hvit. Den kan ved første øyekast ligne på dagsommerfuglen rapssommerfugl (*Pieris napi*), men skilles lett fra denne ved at den har trådformede antenner og hviler med vingene lagt flatt.

Larven er lang og tynn, glatt, lysgrå med små, svarte prikker.

## Levevis
Ribbemåleren lever på blomsterenger der de voksne sommerfuglene flyr om dagen i mai – juli. En lang rekke planter oppgis som mulige vertsplanter for larvene, både urter, busker og gress. En ofte sitert vertsplante er bergmynte (*Origanum vulgare*). Ribbemåleren er en sterkt truet art mange steder i Europa og overlever bare på noen ganske få lokaliteter, men den synes å være vanligere i Skandinavia.

## Utbredelse
Ribbemåleren forekommer spredt over det meste av Europa. I Norge finnes den på Sør-Østlandet vestover til Telemark.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Liangshan

**Liangshan** kan være:

* Liangshan, et fylke i Shandong i Folkerepublikken Kina,
* Liang Shan, *Liangfjellet*, et fjell i Shandong, 
* Liangshan autonome prefektur i provinsen Sichuan i Kina
Kunst i offentlige rom

**Kunst i offentlige rom** (**KORO**) er et norsk statlig forvaltningsorgan under Kultur- og likestillingsdepartementet. Det ble vedtatt opprettet ved stortingsvedtak 30. november 1976 og ble etablert under navnet **Utsmykkingsfondet for nye statsbygg** i 1977. Navnet ble i 1997 endret til **Utsmykkingsfondet for offentlige bygg**, før det i 2006 fikk sitt nåværende navn.

KOROs formål er å bidra til å skape kunst i det offentlige rom, det vil si statlige, kommunale og fylkeskommunale bygg og uterom, samt norske konsulater og ambassader i utlandet. KORO fordeler 30 millioner kroner til kunst i offentlige miljøer årlig. KORO bistår blant annet Norges kommuner med konsulenthjelp og tilskudd i forbindelse med utsmykninger.

## Referanser


## Eksterne lenker
* 
* 
* 
*
Hvit sankthansmåler

**Hvit sankthansmåler** (*Cabera pusaria*) er en sommerfugl i gruppen av de egentlige målere  (Geometridae). Den er vanlig nord til Nordland i Norge.

## Utseende
En middelsstor (vingespenn 25 – 28&nbsp;mm), slank, hvit måler. Begge vingepar har tre grålige, nokså parallelle, tverrbånd, i tillegg spredte, grå skjell. Den ligner sterkt på gul sankthansmåler (*Cabera exanthemata*), men skiller seg fra denne på at vingene ikke har gulaktig skjær, og at tverrbåndene er parallelle uten brunlig farge. Larven er gråbrun, slank, med mørkere tverrbånd på hvert kroppsledd.

## Levevis
Hvit sankthansmåler er vanlig i løvskog og buskmark. Larvene lever helst på bjørk, men kan også finnes på mange andre løvtrær og busker. De voksne målerne flyr om natten, men blir også lett skremt ut på dagtid. Flygetiden er ikke så begrenset som artens norske navn kunne tyde på, voksne målere kan påtreffes mellom slutten av mai og august.

## Utbredelse
Arten finnes i det meste av Palearktis. I Norge forekommer den nord til Nordland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
*  www.nhm.uio.no/fakta/zoologi/insekter/norlep/  Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Elling Kvamme

**Elling Kvamme** (1918–2016) var en norsk professor i medisin, kjent for sine arbeid innen nevrokjemi, spesielt innen hjernens stoffskifte (glutamin).

Under studiene ved Universitetet i Oslo ble han arrestert den 30. november 1943 (se Tysklandsstudentene) og deportert til Buchenwald.http://www.buchenwaldforeningen.aktive-fredsreiser.no/KZ-Buchenwald/beretninger.htm

Han virket ved Dikemark sykehus, Ullevål sykehus og Aker sykehus, ansatt som overlege ved nevrokjemisk laboratorium
(del av psykiatrisk institutt ved Vinderen, 1962).  Han  ble utnevnt til professor i nevrokjemi kjemi ved Universitetet i Oslo (1980–90).

Kvamme var leder for Buchenwald-foreningen.  Han var en ivrig filmfotograf, og hans datter er filmskaperen Elsa Kvamme.

## Utmerkelser
* St. Olavs Orden, ridder av 1. klasse (2004)

## Bibliografi
* *Journal of Neurochemistry* (red. i lengre periode).
* *Glutamine and Glutamate in Mammals* (1988).  Fagbok (red.).

## Referanser


## Eksterne lenker
Gul sankthansmåler

**Gul sankthansmåler** (*Cabera exanthemata*) er en sommerfugl i gruppen av de egentlige målere  (Geometridae). I Norge er den vanlig nord til Nordland, og er også funnet i Øst-Finnmark. Den ligner på hvit sankthansmåler (*Cabera pusaria*), men skiller seg fra denne på at vingenes tverrbånd er brune og krumme.

## Utseende
En middelsstor (vingespenn 30 – 35&nbsp;mm), slank måler, gråhvit, vingene med spredte, brunlige skjell. Antennene er fjærformede hos hannen, trådformede hos hunnen. Forvingen har tre brune, nokså sterkt bølgete, tverrbånd som danner en kurve, bakvingen har to slike tverrbånd. Larven er brun med gule flekker på ryggen.

## Levevis
Gul sankthansmåler finnes i fuktig løvskog og myrlendte områder med seljebusker. Larvene lever på osp (*Populus tremula*) og selje (*Salix caprea*). De voksne sommerfuglene flyr om natten og kommer gjerne til lys, men de blir også lett skremt opp om dagen. Flygetiden er ikke så kort som det norske navnet kan tyde på, man kan treffe på disse målerne mellom mai og august.

## Utbredelse
Gul sankthansmåler er en vidt utbredt arte, som finnes i praktisk talt hele den palearktiske sone bortsett fra lengst i sør. Den finnes også i Alaska og de vestlige provinsene i Canada østover til Manitoba. I Norge er den vanlig nord til Nordland, og forekommer også i Øst-Finnmark.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Rutemåler

**Rutemåler** (*Chiasmia clathrata*) er en sommerfugl i gruppen av de egentlige målere  (Geometridae). Denne kontrastrikt fargede arten forekommer over hele Norge.

## Utseende
En nokså liten (vingespenn 20 – 25&nbsp;mm), slank, kontrastrikt farget måler. Vingene er hvitgule til hvite, med fire, mer eller mindre uregelmessige, brune til brunsvarte tverrbånd. Sammen med de mørke vingeårene danner disse et rutemønster. Rutemåleren ligner hunnen av lyngmåler (*Ematurga atomaria*), men er mer kontrastrikt farget. På undersiden av vingene er tverrbåndene lysere, lyst rødlig brune. Larven er glatt, grønn med en lys sidestripe.

## Levevis
Denne arten lever i åpne områder som blomsterenger og heier. Larvene lever mest på planter i erteblomstfamilien, som kløver (*Trifolium* spp.), blålusern (*Medicago sativa*) og erteknappslekta, men kan også leve på maure (*Galium* spp.). Denne arten kan ha to generasjoner hver sommer og voksne kan påtreffes mellom april og september. Den overvintrer som puppe. De voksne målerne flyr mest om dagen, men kan også være aktive om natten.

## Utbredelse
Arten finnes over det meste av den palearktiske sone, fra Nord-Afrika gjennom det meste av Europa østover til Kina, Japan og Korea, også i Iran. I Norge finnes den over nesten hele landet, men er mindre vanlig på Vestlandet.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Chuxiong Yi

**Chuxiong** (kinesisk: 楚雄; pinyin: *Chǔxióng*; Wade-Giles: *Ch'ǔ-hsiúng*) er et autonomt prefektur for yi-folket og ligger noe mot nord i den kinesiske provins Yunnan. Prefekturet har et areal på 29.258 km² og ved folketellingen i 2000 hadde det 2 542 530 innbyggere (folketetthet: 86,91 innb./km²).

## Administrative enheter
Det autonome prefektur Chuxiong har jurisdiksjon over ett byfylke (市 *shì*) og 9 fylker (县 *xiàn*).

## Etnisk befolkningssammensetning (2000)

## Samferdsel
Kinas riksvei 320 går gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.

## Eksterne lenker
* Infoside
Liangshan (Sichuan)

**Liangshan** (Forenklet kinesisk: 凉山; tradisjonell kinesisk: 涼山; pinyin: *Liángshān*) er et autonomt prefektur for yi-folket og ligger sørvest i den kinesiske provins Sichuan. Liangshan har et areal på 60&nbsp;423 km² og over 4,1 mill. innbyggere (2002). Hovedstad er Xichang (西昌市).

## Administrative enheter
Det autonome prefektur Liangshan har jurisdiksjon over ett byfylke (市 *shì*), 15 fylker (县 *xiàn*) og ett autonomt fylke (自治县 *zìzhìxiàn*). 

## Etnisk befolkningssammensetning (2000)
Ved folketellingen i 2000 hadde Liangshan 4&nbsp;081&nbsp;697 innbyggere (folketetthet: 67,55 innb./km²).

## Xichang
Prefekturets hovedstad, Xichang, fungerte som Republikken Kinas hovedstad under den kinesiske borgerkrig fra 27. desember 1949 og til 27. mars 1950, da Taipei på Taiwan overtok denne rollen.
## Eksterne lenker
*
Hejiang

**Hejiang** kan være:

* Fylket Hejiang i provinsen Sichuan i Folkerepublikken Kina, 
* Den kortvarige provinsen Hejiang i Kina i 1940-årene.
Lufeng

**Lufeng** kan være:

*Byfylket Lufeng i provinsen Guangdong i Folkerepublikken Kina, 
*Fylket Lufeng i provinsen Yunnan i Kina,
*Lufengfeltet, et oljefelt utenfor kysten av provinsen Guangdong i Kina.
Bregnemåler

**Bregnemåler** (*Petrophora chlorosata*) er en sommerfugl i gruppen av de egentlige målere  (Geometridae). Den er en av ganske få sommerfugler som har larver som lever på bregner. I Norge finnes den langs kysten vestover til Hordaland.

## Utseende
En middelsstor (vingespenn 31 – 37&nbsp;mm), slank, lysbrun måler. Forvingen har en omtrent rettvinklet spiss og to rette, mørke tverrbånd, det ytterste av disse er hvitt på yttersiden. Mellom tverrbåndene er det en mørk flekk. Langs ytterkanten går det en mer eller mindre tydelig, hvit tverrstripe. Bakvingen er silkeaktig lysgrå. Larven er purpur-brun med spredte, korte børster, en hvit sidestripe og en bred, mørk lengdestripe over denne.

## Levevis
Denne artens larver lever på einstape (*Pteridium aquilinum*) og er dermed en av ganske få sommerfugler som utnytter bregner som næringsplanter. Arten finnes i skog og heier der einstape vokser. De voksne målerne flyr om natten i mai – juni og kommer gjerne til lys.
## Utbredelse
Arten finnes i Europa. I Norge finnes den mest langs kysten til Hordaland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Toflekket hermelinmåler

**Toflekket hermelinmåler** (*Lomographa bimaculata*) er en sommerfugl i gruppen av de egentlige målere  (Geometridae). I Norge finnes den på Østlandet og Sørlandet.

## Utseende
En forholdsvis liten (vingespenn 22 – 28&nbsp;mm), slank, gråhvit måler med litt silkeaktig glans. Antennene er trådformede hos begge kjønn og omtrent halvparten så lange som forvingen. Forvingen har to mørke flekker ved forkanten, bakover fra disse går det mer eller mindre tydelige, bølgete, mørke tverrstriper. Området langs ytterkanten er ofte gråaktig, men kan være hvitt som resten av vingen. Bakvingen er gråhvit. Larven er slank, matt grønn og glatt.

## Levevis
Larvene lever på hegg (*Prunus padus*), slåpetorn (*Prunus spinosa*) og hagtorn (*Crataegus* spp.), kanskje også på andre busker og løvtrær. De voksne målerne flyr om natten i mai – juni. Arten kan av og til ha masseforekomster.

## Utbredelse
Arten finnes i Europa og videre østover til Sakhalin. I Norge ble ikke arten registrert før i 1974, men den finnes nå langs Østlandskysten vestover til Vest-Agder.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Båndhermelinmåler

**Båndhermelinmåler** (*Lomographa temerata*) er en sommerfugl i gruppen av de egentlige målere  (Geometridae). I Norge finnes den på Østlandet og Sørlandet

## Utseende
En middelsstor (vingespenn 22 – 26&nbsp;mm), slank, hvit måler. Vingene har spredte, mørke skjell. Forvingen har en liten, svart flekk nær midten og to mer eller mindre tydelige, brede, grå tverrbånd. Det innerste tverrbåndet er ved den svarte flekken og er vanligvis bare tydelig i vingens bakerste del. Det ytterste tverrbåndet er nær ytterkanten og er oftest tydelig fra fremkant til bakkant. Midt på vingens ytterkant er det en mørk flekk av varierende størrelse, noen ganger er nesten hele ytterkanten mørk. Bakvingen er hvit med to brede, lysgrå tverrbånd, ofte er bare det innerste av disse synlig.

Larven er matt grønn, glatt med en rekke av rødlige flekker langs ryggen. Hodekapselen har to trekantede, svartkantede, røde flekker.

## Levevis
Båndhermelinmåler lever i løvskog, hager og parker og andre områder med busker av næringsplantene. Larvene lever på hagtorn (*Crataegus*), slåpetorn (*Prunus spinosus*), kirsebær (*Prunus cerasi*) og trolig også andre busker. De voksne målerne flyr om natten i mai – juni.

## Utbredelse
Arten finnes i Europa. I Norge er den funnet langs kysten av Østlandet og Sørlandet vestover til Vest-Agder.

## Referanser




## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Pjuskemåler

**Pjuskemåler** (*Pygmaena fusca*) er en sommerfugl i gruppen av de egentlige målere  (Geometridae). Denne lille, grå arten finnes i fjellet over hele Norge, i Nord-Norge også ned til kysten. Hunnen har korte vinger.

## Utseende
En ganske liten (hannens vingespenn 15 – 18&nbsp;mm), grå, noe kraftig måler. Hunnens vinger er forkortede, kortere enn bakkroppen. Hannen har fjærformede antenner, hunnen trådformede. Kroppen er tett kledt med ganske lange, svartgrå, utstående hår, også vingene har oppstående hår og virker litt "rufsete". Forvingen har to parallelle, mørke tverrlinjer, noen ganger er disse nokså utydelige slik at vingen blir nærmest ensfarget grå. Bakvingen er ensfarget grå. Hunnen er noe lysere på farge enn hannen. Larven er brungrå med gulbrune tverrbånd, en svart lengdestripe langs ryggen og en gulhvit sidestripe. Den er nokså tett kledt med korte, utstående børster.

## Levevis
Denne arten lever i høyfjellet, der larvene lever på krekling (*Empetrum* spp.). Den kan forekomme ned til bjørkebeltet, men også ganske høyt opp, og er en av de sommerfuglene som går høyest opp i fjellet. Hannen flyr om dagen i juli.

## Utbredelse
Denne høyfjellsarten lever i den palearktiske sone, men forekomsten er ganske spredt. Den er kjent fra Alpene, Skandinavia, de nordlige delene av Ural-fjellene, Jakutia og Kamtsjatka. I Norge er den vanlig i fjellet i Sør-Norge, i nord kan den også forekomme ved kysten.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Fjellurvemåler

**Fjellurvemåler** (*Lycia pomonaria*) er en sommerfugl i gruppen av de egentlige målere (Geometridae). Som hos en del andre målere har hunnen sterkt reduserte vinger, hannens vinger er tynt skjellkledt og nesten gjennomsiktige. Den er funnet spredt i fjellet i Norge.

## Utseende
**Hannen** er en middelsstor (vingespenn 30 – 35&nbsp;mm), kraftig, grå måler med tynt skjellkledte vinger. Antennene er fjærformede, kroppen tett kledt med oppstående, gråbrune hår (virker bustete). Vingene er temmelig smale og bare tett kledt med skjell langs forvingens fremkant. Forvingen har tre, mer eller mindre tydelige, grå tverrbånd, bakvingen ofte to slike bånd, men disse er gjerne ganske utydelige. Mellomeuropeiske eksemplarer har gjerne mye gult på bakkroppen, de nordiske mindre. **Hunnen** er kort og tykk, mer eller mindre spoleformet, vingene er redusert til ca. 1,5&nbsp;mm lange stumper. I motsetning til hunnen av myrlurvemåler mangler den en rekke av gule flekker langs ryggen. Kroppen er kledt med oppstående, hvitaktige hår. Larven er naken og gråbrun, med smale, mørk-kantede, gulaktige lengdestriper. Hvert kroppsledd har på ryggsiden et par kommaformede, svarte flekker og bak disse et par gule tverrstreker. På sidene har den en rekke av små, gule flekker.

## Levevis
Larven lever først og fremst på bjørk, men er også funnet på blåbær, selje og hegg. Hannene fly i mai på leting etter hunnene som sitter i vegetasjonen.

## Utbredelse
Arten finnes i Mellom- og Nord-Europa og videre østover gjennom Sibir til Kamtsjatka.
I Norge er den funnet spredt i fjellområdene fra Hordaland i sør til Øst-Finnmark i nord.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Zdeněk Grygera

**Zdeněk Grygera** (født 14. mai 1980 i Přílepy) er en tsjekkisk tidligere fotballspiller. Han har tidligere spilt for Svit Zlín, Petra Drnovice, Sparta Praha, Ajax og Juventus. Han har 50 kamper med det tsjekkiske landslaget. Den 6. desember 2012 valgte Grygera og legge opp, fordi han ikke kom tilbake fra skade.

## Referanser


## Eksterne lenker
*
Buffalo Mine Protected Vehicle

**Buffalo mine protected vehicle** er et minebeskyttet kjøretøy bygget av Force Protection på basis av sørafrikanske Casspir.  Det er beregnet på å håndtere veibomber.

Mens Casspir har fire hjul så har Buffalo seks.

## Referanser


## Eksterne lenker
* 
* Produsentens hjemmeside (engelsk)
Absolute Music 56

***Absolute Music 56*** er det 56. samlealbumet i den norske Absolute Music-serien og ble utgitt 21. januar 2008.

## Sporliste
# Madcon – «Beggin'» 
# Matchbox Twenty – «How Far We've Come»
# Plain White T's – «Hey There Delilah» 
# Kylie Minogue – «2 Hearts» 
# Katie Melua – «If You Were a Sailboat»
# Bertine Zetlitz – «Ashamed» 
# CC Cowboys – «Tilgivelsens kunst»
# Chris Lee – «Weak»
# Ben's Brother – «Let Me Out» 
# Bigbang – «In Your Heart»
# Craig David – «Hot Stuff vs World Hold On»
# Bob Sinclar presents Fireball – «What I Want»
# J Holiday – «Bed»
# Cascada – «What Hurts the Most»
# Wisnu – «Love Like That» 
# James Blunt – «1973» 
# September – «Until I Die»
# Paolo Nutini – «New Shoes»

## Kilder
*Various - ''Absolute Music 56'' på discogs.com